Moet ek vakansiehuis registreer in eie naam of familietrust? - Jy en die RegJy en die Reg
Tuis › Artikels › Moet ek vakansiehuis registreer in eie naam of familietrust?
Moet ek vakansiehuis registreer in eie naam of familietrust?
Dinsdag | 05 Maart | 2019
In watter entiteit se naam registreer ek my vakansiehuis? Die antwoord op hierdie vraag is nie altyd dieselfde nie en sal verskil na gelang van van die omstandighede van elke persoon, veral as gekyk word na jou finansiële omstandighede en ook die redes waarom jy die huis koop.
Wat is die posisie as die huis in jou persoonlike naam gekoop word?
Eerstens moet daar in gedagte gehou word dat hereregte teen 'n sekere koers betaalbaar is vanaf R600 00. Dit kom daarop neer dat jy bv. R37 000 aan hereregte sal moet betaal, plus 8% vir alles bo R1,5 miljoen.
Omdat die strandhuis nie primêr vir residensiële doeleindes gekoop word nie, sal kapitaalwinsbelasting betaalbaar wees by die verkoop daarvan.
By die eienaar se afsterwe sal die eiendom deel vorm van sy boedel, wat beteken boedelbelasting is betaalbaar. As die vakansiehuis jou eiendom se waarde laat styg tot bo R3,5 miljoen, sal 20% belasting betaal moet word op alles bo R3,5 miljoen.
Kapitaalwinsbelasting sal ook by die eienaar se dood ter sprake kom, nieteenstaande die feit dat die strandhuis gekoop is teen die billike waarde. Kapitaalwinsbelasting en boedelbelasting sal nie betaalbaar wees indien die langslewende alles erf nie, maar indien die langslewende later sterf of die eiendom wil verkoop, sal kapitaalwinsbelasting weer ter sprake kom.
Die eiendom sal ook onderworpe wees aan beslaglegging deur krediteure omdat dit in jou eie naam geregistreer is.
Wat is die posisie as die vakansiehuis in 'n familietrust gekoop word?
Voor 23 Februarie 2011 was die hereregte, wat deur 'n familietrust betaal moet word, heelwat meer, maar sedert daardie datum is die hereregte in die geval van 'n trust presies dieselfde vir 'n trust as wanneer die eiendom in jou persoonlike naam is.
Kapitaalwinsbelasting kan op twee maniere bereken word. Eerstens kan die kapitaalwins in die hande van die trust belas word, en in so 'n geval word tweederdes, m.a.w. 66,6%, van die wins by die trust se belasbare inkomste ingesluit en word dan teen 40% belas. Effektief beteken dit jou koers is 26,7%, wat geweldig hoog is.
As alternatief kan die kapitaalwins aan die begunstigdes uitgekeer word as jou kinders die begunstigdes van die trust is. Dan sal die kapitaalwins bereken word teen die onderskeie begunstigdes se belastingkoers en sal in die meeste gevalle heelwat minder wees as die begunstigdes op 'n laer koers as 40% is.
Huurooreenkomste wat deur die trust aangegaan word se inkomste sal in die hande van die trust belas word, maar weereens kan dit aan die begunstigdes uitgekeer word sodat hulle belas word teen hulle onderskeie belastingkoerse.
Inkomstebelasting en kapitaalwinsbelasting kan dus beslis verminder word as die vakansiehuis in 'n familietrust aangekoop word.
Geen skenkingsbelasting is betaalbaar in die geval van 'n trust nie. Die vakansiehuis is ook nie deel van die boedel vir doeleindes van boedelbelasting nie. Daar is ook nie kapitaalwinsbelasting by jou dood betaalbaar nie, want die huis behoort aan die trust. Die trust bly ook die eienaar van die strandhuis, selfs nadat die stigter van die trust te sterwe gekom het. Omdat die bate nie deel van jou eie boedel is nie, is dit ook beskerm teen krediteure.